Michael, Dei gratia Senonensis archiepiscopus, omnibus ad quos littere iste pervenerint, in Domino salutem. Notum fieri volumus universis presentibus pariter et futuris, quod, constituta in presentia nostra, dilecta in Christo filia, Elisabeth, quondam uxor Fulconis de Trana, recognovit se vendidisse, pro centum libris Parisiensis monete, ecclesie Beate-Colombe Senonensis, terram quam habebat ante crucem Giraudi et pratum eidem terre contiguum, et aliam terram suam que sita est inter crucem Giraudi et Sanctum-Theobaldum. De his autem centum libris dedit viginti quinque libras prenominate ecclesie, in elemosinam, dicta Elisabeth, pro anniversario suo et anniversariis defuncti Fulconis, viri sui, et filie sue Æline et generi sui Stephani Roberelli, annuatim, in eadem ecclesia faciendis. Dictam autem venditionem et ipsam elemosinam Ælina, filia sepedicte Elisabeth, et vir suus Stephanus Roberellus, coram nobis venientes, laudaverunt. In cujus rei memoriam, hanc kartam notari fecimus et sigilli nostri munimine roborari. Actum Senonas, anno incarnati Verbi millesimo centesimo nonagesimo sexto.